“Nyɛnáa Ekãa! Miye Je lɛ nɔ Kunim” ( Yohane 16) | Yesu Wala Shihilɛ\nETSƐŊ, BƆFOI LƐ ENAŊ YESU DƆŊŊ\nBƆFOI LƐ AWERƐHOYELI LƐ BAATSƆ MIISHƐƐ\nYesu kɛ bɔfoi lɛ efee klalo akɛ amɛbaashi ŋwɛitsu lɛ nɔ, he ni amɛye Hehoo niyenii lɛ yɛ lɛ. Be ni Yesu ewo amɛ ŋaa jogbaŋŋ sɛɛ lɛ, ekɛɛ kɛfata he akɛ: “Mikɛɛ nyɛ nibii nɛɛ koni nyɛnane akatɔ̃tɔ.” Mɛni hewɔ kɔkɔbɔɔ nɛɛ sa jogbaŋŋ lɛ? Ekɛɛ amɛ akɛ: “Mɛi baashwie nyɛ kɛbaajɛ kpeehe lɛ. Anɔkwa, ŋmɛlɛtswaa lɛ miiba, be mli ni mɔ fɛɛ mɔ ni baagbe nyɛ lɛ baasusu akɛ ekɛ sɔɔmɔ krɔŋŋ ko miihã Nyɔŋmɔ.”​—Yohane 16:1, 2.\nSane nɛɛ hao bɔfoi lɛ waa. Eyɛ mli akɛ Yesu etsɔ hiɛ ekɛɛ amɛ akɛ je lɛ baanyɛ amɛ moŋ, shi ekɛko amɛ tɛ̃ɛ akɛ abaagbe amɛ. Mɛni hewɔ? Ekɛɛ amɛ akɛ: “Shishijee lɛ, mikɛɛɛ nyɛ nibii nɛɛ ejaakɛ mikɛ nyɛ yɛ.” (Yohane 16:4) Amrɔ nɛɛ eehã amɛle dani eshi amɛ. Enɛ baanyɛ aye abua amɛ koni sɛɛ mli lɛ amɛnane akatɔ̃tɔ.\nYesu kɛfata he akɛ: “Miiya mɔ ni tsu mi lɛ ŋɔɔ, ni kɛ̃lɛ nyɛteŋ mɔ ko biii mi akɛ, ‘Nɛgbɛ oyaa?’” Mra mli nakai gbi lɛ gbɛkɛ lɛ, amɛbi lɛ he ni eyaa. (Yohane 13:36; 14:5; 16:5) Shi amrɔ nɛɛ, amɛtsui efã yɛ kɛɛmɔ ni ekɛɛ amɛ akɛ abaawa amɛyi lɛ hewɔ, ni amɛwerɛ eho amɛhe waa. No hewɔ lɛ, amɛbiii lɛ ehiɛ nyam ni abaawo wɔsɛɛ lɛ loo nɔ ni no baatsɔɔ kɛhã anɔkwa jálɔi lɛ he sane ko dɔŋŋ. Yesu kɛɛ amɛ akɛ: “Akɛni mikɛ nyɛ ewie nibii nɛɛ hewɔ lɛ, awerɛho eyi nyɛtsuiiaŋ obɔ.”​—Yohane 16:6.\nKɛkɛ ni Yesu tsɔɔ mli akɛ: “Ehi hã nyɛ akɛ miishi kɛmiiya. Ejaakɛ kɛ́ mishiii kɛyaaa lɛ, yelikɛbualɔ lɛ baŋ nyɛŋɔɔ; shi kɛ́ mitee lɛ, matsu lɛ kɛba nyɛŋɔɔ.” (Yohane 16:7) Ja Yesu egbo ní etee ŋwɛi dani ekaselɔi lɛ baanyɛ aná mumɔ krɔŋkrɔŋ lɛ ní ebaatsu koni ebaye ebua ewebii lɛ yɛ je lɛŋ he fɛɛ he lɛ.\nMumɔ krɔŋkrɔŋ lɛ ‘kɛ odase ni mɔɔ shi baahã je lɛ yɛ esha he kɛ jalɛ he kɛ kojomɔ he.’ (Yohane 16:8) Anɔkwa, hemɔkɛyeli kpo ni je lɛ ejieŋ yɛ Nyɔŋmɔ Bi lɛ mli lɛ baafee faŋŋ. Ŋwɛi ni Yesu baaya lɛ ji odaseyeli ni tsɔɔ faŋŋ akɛ eji jalɔ, ni no baahã ana akɛ esa akɛ akojo Satan, ni ji “je nɛŋ nɔyelɔ lɛ.”​—Yohane 16:11.\nYesu tsa nɔ akɛ: “Miyɛ nibii pii lolo ni makɛɛ nyɛ, shi nyɛnyɛŋ mli nyɛmɔ amrɔ nɛɛ.” Kɛ́ efɔse mumɔ krɔŋkrɔŋ lɛ eshwie amɛnɔ lɛ, mumɔ lɛ baaye abua amɛ koni amɛnu “anɔkwale lɛ fɛɛ” shishi, ní amɛhi shi yɛ anɔkwale lɛ naa.​—Yohane 16:12, 13.\nNɔ ni Yesu wie kɛtsa nɔ lɛ hã bɔfoi lɛ ahiɛ fee amɛ yaa, ewie akɛ: “Eshwɛ fioo ni nyɛnaŋ mi dɔŋŋ, ni asaŋ, eshwɛ fioo ni nyɛbaana mi.” Amɛbibii amɛhe nɔ ni wiemɔ nɛɛ tsɔɔ. Yesu yɔse akɛ amɛmiitao amɛbi lɛ enɛ he sane, no hewɔ lɛ ekɛɛ amɛ akɛ: “Lɛɛlɛŋ, lɛɛlɛŋ, miikɛɛ nyɛ akɛ, nyɛbaafo ni nyɛbaawo yara, shi je lɛ baaná miishɛɛ naakpa; nyɛbaaye awerɛho, shi nyɛwerɛhoyeli lɛ baatsɔ miishɛɛ.” (Yohane 16:16, 20) Enɔjetsɛremɔ shwane be ni agbe Yesu lɛ, jamɔŋ hiɛnyiɛlɔi lɛ ná miishɛɛ naakpa, shi kaselɔi lɛ ye awerɛho. Shi be ni atee Yesu shi lɛ, amɛwerɛhoyeli lɛ batsɔ miishɛɛ! Ni awo amɛmiishɛɛ lɛ obɔ be ni Yesu fɔse Nyɔŋmɔ mumɔ krɔŋkrɔŋ lɛ eshwie amɛnɔ lɛ.\nYesu kɛ shihilɛ ni bɔfoi lɛ yɔɔ mli lɛ to yoohɔlɔ ni miikɔmɔ he, ekɛɛ akɛ: “Kɛ́ yoo miikɔmɔ lɛ, ewerɛ hoɔ ehe, ejaakɛ eŋmɛlɛtswaa lɛ eshɛ, shi kɛ́ ená efɔ gbekɛ lɛ, ekaiii amanehulu lɛ dɔŋŋ yɛ miishɛɛ ni enáa akɛ efɔ gbɔmɔ kɛba je lɛ mli lɛ hewɔ.” Yesu wo ebɔfoi lɛ hewalɛ akɛ: “Amrɔ nɛɛ nyɛ hu nyɛmiiye awerɛho; shi mana nyɛ ekoŋŋ ni nyɛtsuii baaná miishɛɛ naakpa, ni mɔ ko shɔ̃ŋ nyɛmiishɛɛ lɛ yɛ nyɛdɛŋ.”​—Yohane 16:21, 22.\nKɛbashi amrɔ nɛɛ, kaselɔi lɛ biko nɔ ko yɛ Yesu gbɛ́i mli. Agbɛnɛ lɛ, ekɛɛ amɛ akɛ: “Nakai gbi lɛ nɔ lɛ, nyɛbaabi Tsɛ lɛ nii yɛ migbɛ́i mli.” Mɛni hewɔ esa akɛ amɛfee nakai? Etsɔɔɔ akɛ Tsɛ lɛ sumɔɔɔ ni ehãa amɛsɔlemɔi lɛ ahetoo. Anɔkwa, Yesu kɛɛ akɛ: “Tsɛ lɛ diɛŋtsɛ dɔɔ nyɛhe, akɛni nyɛdɔɔ mihe . . . akɛ Nyɔŋmɔ najiaŋdamɔlɔ lɛ hewɔ.”​—Yohane 16:26, 27.\nEkã shi faŋŋ akɛ, wiemɔi ni Yesu kɛwo bɔfoi lɛ hewalɛ lɛ kanya amɛ ni amɛkɛɛ akɛ: “Enɛ wɔkɛheɔ wɔyeɔ akɛ ojɛ Nyɔŋmɔ ŋɔɔ.” Etsɛŋ ni abaana kɛji amɛheɔ enɛ amɛyeɔ lɛɛlɛŋ. Anɔkwa, Yesu tsɔɔ nɔ ni etsɛŋ ni baaba lɛ mli akɛ: “Naa! Ŋmɛlɛtswaa lɛ miiba, anɔkwa eba, be mli ni nyɛbaagbɛ nyɛshwã ni nyɛteŋ mɔ fɛɛ mɔ baaya lɛ diɛŋtsɛ ewe, ni nyɛbaashi mi kome.” Ni kɛ̃lɛ, ewo amɛshi akɛ: “Mikɛɛ nyɛ nibii nɛɛ koni nyɛtsɔ minɔ nyɛná toiŋjɔlɛ. Nyɛbaana amanehulu yɛ je lɛ mli, shi nyɛnáa ekãa! Miye je lɛ nɔ kunim.” (Yohane 16:30-33) Jeee kpoomɔ Yesu kpoɔ amɛ lɛ. Eyɛ nɔmimaa akɛ, amɛ hu amɛbaanyɛ amɛfee Nyɔŋmɔ suɔmɔnaa nii kɛwula shi yɛ mɔdɛŋ ni Satan kɛ eje lɛ baabɔ koni amɛkaye anɔkwa lɛ fɛɛ sɛɛ, ní amɛkɛ nakai feemɔ aye je lɛ nɔ kunim taakɛ lɛ hu efee lɛ.\nMɛɛ kɔkɔ Yesu bɔ ni hã bɔfoi lɛ hao waa?\nMɛni hewɔ bɔfoi lɛ yanyɛɛɛ abi Yesu sane ko dɔŋŋ lɛ?\nMɛɛ nɔkwɛmɔnɔ Yesu kɛtsu nii kɛtsɔɔ akɛ bɔfoi lɛ awerɛhoyeli lɛ baatsɔ miishɛɛ?